காந்தியின் வாழ்க்கையைப் பார்க்கும்போது பிரமிக்க வைக்கும் பல விஷயங்கள் உள்ளன. அதில் ஒன்று அவர் செயல்பட்ட வேகம்! தீவிரமான அரசியல் செயல்பாடுகள், பயணங்கள், பிரச்சாரம், ஆசிரம நிர்வாகம், சிறை வாழ்க்கை என்று முழுக்க முழுக்க தீவிரமான, பிரம்மாண்டமான செயல்பாடுகள் நிறைந்த அவரது வாழ்க்கையில் அவர் சுறுசுறுப்பான பத்திரிகையாளராகவும் திகழ்ந்தார். அவர் எழுதிய பத்திரிகைகள், அவர் நிறுவி நடத்திய பத்திரிகைகள், முதுகெலும்பாய் இருந்து செயல்படுத்திய பத்திரிகைகள், ஆசிரியராக இருந்த பத்திரிகைகள், அவரது தாக்கத்தால் உருவான பத்திரிகைகள், அவரது தாக்கம் காணப்பட்ட பத்திரிகைகள் கணிசமானவை.